SKRIFTLIG FORESPØRGSEL E-2235/99

af Christopher Huhne (ELDR) til Kommissionen

(1. december 1999)

Om: Kommissærers biindtægter

Angiv venligst detaljerede oplysninger om de enkelte kommissærers årsløn, tilskud, naturalieydelser (chauffør, repræsentation, etc.) og omkostningskonti, som står til rådighed for Kommissionens medlemmer med angivelse af både brutto- og nettobeløbene efter skat; angiv venligst et skøn over nettobeløbene, hvis det belgiske skattesystem blev anvendt i hvert enkelt tilfælde. Specificer venligst bestemmelserne for brug af Kommissionens tjenestevogne og chauffører og eventuelle andre former for naturalieydelser.

Svar afgivet på Kommissionens vegne af Neil Kinnock

(5. januar 2000)

Rådets forordning (EF, EKSF, Euratom) nr. 2778/98 af 17. december 1998 om ændring af forordning nr. 422/67/EØF og nr. 5/67/Euratom fastsætter lønningsregulativet for Kommissionens formand og medlemmer og for Domstolens præsident, dommere, generaladvokater og justitssekretær samt for præsidenten for, medlemmerne af og justitssekretæren i Retten i Første Instans(1).

Ifølge disse forskrifter kan kommissærernes, formandens og næstformændenes løn ud over en grundløn omfatte familietillæg og andre tillæg. Familietillæggene ydes efter fradrag af eventuelle beløb af samme art, som kommissærerne modtager fra andre kilder.

Den månedlige grundløn, som kommissærerne, formanden og næstformanden er berettiget til (tolv gange om året), er på 15 605 (beregnet som 112,5 % af grundlønnen for en tjenestemand i lønklasse A1, løntrin 6) for kommissærernes vedkommende, 17 339 (beregnet som 125 % af grundlønnen for en tjenestemand i lønklasse A1, løntrin 6) for næstformændenes vedkommende og 19 142 (beregnet som 138 % af grundlønnen for en tjenestemand i lønklasse A1, løntrin 6) for formandens vedkommende.

De månedlige familietillæg, som kommissærerne, formanden og næstformændene er berettiget til, består af et husstandstillæg på 5 % af grundlønnen (hvis den pågældende har forsørgerpligt over for en ægtefælle), et børnetillæg på 213,62 pr. barn, som den pågældende har forsørgerpligt overfor, og uddannelsestillæg, som varierer alt efter barnets alder og uddannelsestrin (36 %, 50 % eller 100 % af 190,90 for henholdsvis folkeskoleuddannelse, gymnasieuddannelse og universitetsuddannelse).

Der udbetales et boligtilskud svarende til 15 % af grundlønnen.

Der udbetales et repræsentationstillæg, som på nuværende tidspunkt udgør 607,71 for kommissærer, 911 for næstformænd og 1 418 for formanden. Repræsentationsudgifter refunderes mod forelæggelse af regning. Refusionen er begrænset til 11 347 om året for de fleste kommissionsmedlemmer. For næstformændene og medlemmer, der står for forbindelserne med tredjelande, er loftet på 17 023 og for formanden på 22 694.

Når et medlem af Kommissionen tiltræder sit embede (medmindre han eller hun er belgier), er vedkommende berettiget til et tilskud, der dækker hans eller hendes bosættelsesudgifter, svarende til to måneders bruttogrundløn (dvs. for øjeblikket 31 209 for en kommissær), refusion af rejseudgifterne for ham selv eller hende selv og for familie, som han eller hun har forsørgerpligt over for, og refusion af udgifterne til flytning af personligt bohave (inklusive forsikring).

Der betales skat til EU af lønnen (der anvendes 14 beskatningssatser på mellem 8 % og 45 % på de enkelte indkomstintervaller(2)), et midlertidigt bidrag (5,83 % af en skattepligtig indkomst på over 1 889,52) og syge- og ulykkesforsikring (1,8 % af grundlønnen).

Hvad angår belgisk skat, er den skatteordning, der gælder for EU-ansattes indkomster, en EU-ordning, som træder i stedet for de nationale skatteordninger (men kun i relation til en sådan indkomst), og den er fastsat i Rådets forordning (EØF, Euratom, EKSF) nr. 260/68 af 29. februar 1968 om fastlæggelse af betingelserne for og fremgangsmåden ved opkrævning af skat til De europæiske Fællesskaber(3). Den gælder for medlemmer af Kommissionen (og af visse andre institutioner og organer) og for EU-tjenestemænd. Spørgsmålet om anvendelse af de belgiske skatteordninger er derfor hypotetisk, og som følge deraf er det ikke Kommissionens praksis at besvare sådanne spørgsmål.

Hvad angår brug af Kommissionens tjenestevogne, stilles der i henhold til gennemførelsesbestemmelserne til Kommissionens afgørelse af 29. juli 1996 om anvendelse af Kommissionens bilpark en tjenestevogn og en chauffør til rådighed for medlemmerne af Kommissionen (to for formandens vedkommende). En tjenestevogn står til rådighed til enhver tid, men chaufførerne skal ikke stå til rådighed til privatkørsel (hvis dette fører til overarbejde eller medfører tjenesterejseudgifter til chaufføren), undtagen hvis sikkerhedsforhold taler herfor. Medlemmerne af Kommissionen kan selv køre deres tjenestevogn, bl.a. på søn- og helligdage.

(1) EFT L 347 af 23.12.1998.

(2) I 1999 gælder minimumssatsen på 8 % for den del af den månedlige skattepligtige indkomst, der ligger mellem 82,94 og 1 463,98. Maksimumssatsen på 45 % gælder for den del af den månedlige skattepligtige indkomst, der ligger over 5 238,80.

(3) EFT L 56 af 4.3.1968.